פירוש נוסף ערך זה עוסק בסרט קולנוע אמריקאי. אם התכוונתם לסדרת טלוויזיה המבוססת על הסרט, ראו 10 דברים שאני שונאת אצלך (סדרת טלוויזיה).

**10 דברים שאני הכי שונאת אצלך** (באנגלית: **Ten Things I Hate About You**) הוא סרט קולנוע אמריקאי מסוגת הקומדיה הרומנטית לבני הנעורים משנת 1999. הסרט, בבימויו של גיל יאנגר, מבוסס על המחזה "אילוף הסוררת", מאת ויליאם שייקספיר. הסרט היה סרטם המשמעותי הראשון של כוכבי הקולנוע ג'וליה סטיילס והית' לדג'ר.

עלילה
-----

עלילת הסרט מתרחשת בבית ספר תיכון בטקומה. קמרון (ג'וזף גורדון-לוויט), תלמיד חדש בבית הספר, מתאהב בביאנקה (המגולמת על ידי לריסה אוליניק), הנערה הפופולרית בבית הספר. לאכזבתו, אביה של ביאנקה מבקש למנוע ממנה לצאת עם בחורים וקובע כלל - לפיו היא תורשה לצאת רק אם אחותה המרדנית קאט (ג'וליה סטיילס) תזכה לחבר משלה. כדי להתגבר על הקושי פונה קמרון לג'ואי, תלמיד נוסף המעוניין בביאנקה, והשניים רוקחים מזימה - הם ישלמו לתלמיד המרדן פטריק (הית' לדג'ר) שיצא עם קאט. לאחר מספר ניסיונות כושלים פטריק מצליח לשכנע את קאט לצאת עמו, אך תוכניתו של קמרון כושלת וביאנקה מעוניינת לצאת דווקא עם ג'ואי.

בשיחה בין האחיות מגלה קאט לביאנקה כי היא כבר יצאה בעבר עם ג'ואי, וזה ניצל את מערכת היחסים למטרת יחסי מין בלבד והותירהּ פגועה. ביאנקה מחליטה לעזוב את ג'ואי ולצאת במקומו עם קמרון. כששני הזוגות מגיעים לנשף הסיום ג'ואי מתעמת עם קמרון וחושף את פרטי המזימה בפני קאט. זו נפגעת ועוזבת את פטריק.

למחרת קאט קוראת שיר שכתבה בפני כיתת הספרות שלה בשם "10 דברים שאני הכי שונאת אצלך" בהתייחס לפטריק (המכיל למעשה 14 דברים). פטריק מבין עד כמה פגע בקאט וקונה לה במתנה גיטרה, אותה מימן מהכסף ששילם לו ג'ואי. פטריק מתוודה בפני קאט כי התאהב בה ללא קשר לעסקה שרקם עם ג'ואי והשניים מתנשקים.

תפקידים
-------

| שחקן/שחקנית | תפקיד |
| --- | --- |
| הית' לדג'ר | פטריק ורונה |
| ג'וליה סטיילס | קטרינה "קאט" סטרטפורד |
| לריסה אוליניק | ביאנקה סטרטפורד |
| ג'וזף גורדון-לוויט | קמרון ג'יימס |
| לארי מילר | ד"ר סטרטפורד |
| דייוויד קרומהולץ | מייקל אקמן |
| אנדרו קיגן | ג'ואי דונר |
| סוזאן מיי פראט | מנדלה |
| אליסון ג'ני | מיס פרקי |
| גבריאל יוניון | צ'סטיטי |
| דריל מיטשל | מר מורגן |
| דייוויד ליז'ר | מר צ'פין |
| קייל סיז | בוגי |

הצלחה בקופות
------------

הסרט עלה להקרנת בכורה ב-31 במרץ 1999, במקביל לסרט הפעולה שובר הקופות "מטריקס". בשורותיו של "10 דברים שאני הכי שונאת אצלך" כמעט ולא היו כוכבי נעורים מאותה העת - הגדול מביניהם באותה תקופה היה ג'וזף גורדון-לוויט, שהשתתף באחד התפקידים הראשיים בסדרה הקומית "מפגשים מהסוג האישי". בעבור שני השחקנים הראשיים של הסרט - הית' לדג'ר וג'וליה סטיילס היה זה תפקיד משמעותי ראשון.

עם יציאתו לאקרנים התמקם הסרט במקום השני בטבלת הסרטים המכניסים באותו סוף שבוע, מתחת ל"מטריקס", עם הכנסות של מעט מעל שמונה מיליון דולר. שבוע לאחר מכן יצא סרט נוסף מסוגת הקומדיה הרומנטית לבני הנעורים - "מעולם לא התנשקה" בכיכובה של דרו ברימור. הסרט החדש תפס את מקומו של "10 דברים שאני הכי שונאת אצלך", אך זה ספג ירידה מתונה יחסית בהכנסותיו אשר הסתכמו בשבוע השני בכחמישה מיליון דולר. הקרנת "10 דברים שאני הכי שונאת אצלך" באולמות הקולנוע האמריקאים המשיכה כ-19 שבועות, ובמקביל הסרט יצא ב-29 מדינות נוספות, בהן גם ישראל. הכנסותיו הסתכמו לבסוף בכ-53.5 מיליון דולר.

ביקורות והשפעה
--------------

עם יציאתו הסרט זכה לביקורות מעורבות. מבקרים רבים שיבחו הסרט, עיבודו המודרני למחזה השייקספירי וציינו במיוחד לטובה את משחקם של לדג'ר וסטיילס, שחקנים אלמוניים עד לאותה עת. אחרים, כגון רוג'ר איברט, התלוננו על מיאוס מסרטי דרמות רומנטיות נוסחתיות לבני הנעורים, אשר באותה העת היו פופולריות למדי.

הסרט זכה לפופולריות רבה בקרב בני הנעורים והיה מועמד לפרסים הנקבעים על פי הצבעות של נערים ונערות, כגון פרסי Teen Choice אולם לא קיבל מועמדות לפרס קולנועי חשוב, ג'וליה סטיילס זכתה בעקבות הסרט בפרס "השחקנית החדשה הטובה ביותר" של ערוץ המוזיקה MTV. סטיילס ולדג'ר הפכו בעקבות הסרט לכוכבי קולנוע.

כעשור לאחר עליית הסרט לאקרנים ערוץ הטלוויזיה האמריקאי ABC הפיק סדרת טלוויזיה המבוססת על עלילת הסרט בשם זהה, אך עם שחקנים שונים (כך, לדוגמה, את דמותה של קט גילמה לינדזי שו). הסדרה זכתה בתחילה להצלחה אך עם המשך העונה נתוני הרייטינג שלה צנחו ולבסוף ירדה מהמסך לאחר שתי עונות.

קישורים חיצוניים
----------------

ויקישיתוף מדיה וקבצים בנושא **10 דברים שאני הכי שונאת אצלך** בוויקישיתוף

* "10 דברים שאני הכי שונאת אצלך", במסד הנתונים הקולנועיים IMDb (באנגלית)
* "10 דברים שאני הכי שונאת אצלך", באתר נטפליקס
* "10 דברים שאני הכי שונאת אצלך", באתר AllMovie (באנגלית)
* "10 דברים שאני הכי שונאת אצלך", באתר Rotten Tomatoes (באנגלית)
* "10 דברים שאני הכי שונאת אצלך", באתר Box Office Mojo (באנגלית)
* "10 דברים שאני הכי שונאת אצלך", באתר Metacritic (באנגלית)
* "10 דברים שאני הכי שונאת אצלך", באתר אידיבי
* "10 דברים שאני הכי שונאת אצלך", באתר דיסני+ סרטים (באנגלית)
* "10 דברים שאני הכי שונאת אצלך", במסד הנתונים הקולנועיים KinoPoisk (ברוסית)
* "10 דברים שאני הכי שונאת אצלך", ביקורת על הסרט באתר "עין הדג"

הערות שוליים
------------

1. 1 2  הוצאות והכנסות הסרט **10 דברים שאני שונאת אצלך** באתר Box Office Mojo
2. ↑  **תקציב הסרט 10 דברים שאני שונאת אצלך** באתר The Numbers
3. ↑  **תקציב הסרט 10 דברים שאני שונאת אצלך** מתוך אתר iMDB
4. ↑  תקציב הסרט אינו ברור. באתרים שונים באינטרנט נטען כי תקציב ההפקה נע בין 13 ל-16 מיליון דולר. עם זאת, מכיוון שאתר מוג'ו זוכה לאמינות גבוהה בנתוני הכנסות, נבחרה גרסתו, אשר טוענת להפקה בגובה של 30 מיליון, להיות מוצגת
5. ↑  פירוט הכנסות הסרטים בארצות הברית בעבור סוף השבוע המדובר באתר Box Office Mojo
6. ↑  פירוט הכנסות הסרטים בארצות הברית בעבור סוף השבוע המדובר באתר Box Office Mojo
7. ↑  מידע אודות הפצת הסרט במדינות שונות באתר מסד הנתונים הקולנועי IMDb
8. ↑  לדוגמה ביקורת(הקישור אינו פעיל, 3.10.2021) Time Out הלונדוני ו ביקורת רשת החדשות CNN
9. ↑  ראו ביקורתו(הקישור אינו פעיל, 3.10.2021) של איברט

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no00076180
* MusicBrainz work: f193d373-818a-411a-9c89-6e8e0dfe2ff8
* VIAF: 183669909
* WorldCat (עם VIAF): 183669909

 |